Okresná prokuratúra Bratislava V 
Prokofievova 4, 851 01 Bratislava 5 	

Sp. zn. : 3 Pv 482/08/1105	Bratislava V, 18.6.2013
EEČ : 2-12-170-2013

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 1 písmeno . Trestného zákona číslo 300/2005 Zbierky zákonov v znení zákona číslo 650/2005 Zbierky zákonov

Rozhodol: 	prokurátor Okresnej prokuratúry Bratislava V
Podľa § 215 odsek 1 písmeno h Trestného poriadku s poukazom na § 86 písmeno a Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	trvalé bydlisko: XXXXX
	si neplnil svoju vyživovaciu povinnosť na svoju dcéru XXXXX, nar. XXXXX vo výške  2 500,- Sk (82,98 Eur) mesačne a na svojho syna XXXXX, nar. XXXXX vo výške 2 000,- Sk (66,39 Eur) mesačne, ktorú bol povinný zasielať vždy do 15. dňa každého mesiaca vopred k rukám matky - poškodenej XXXXX, bytom XXXXX, XXXXX, predmetná povinnosť mu bola určená rozsudkom Okresného súdu XXXXX XXXXX zo dňa XXXXX č.k. XXXXX s právoplatnosťou a vykonateľnosťou dňa XXXXX, uvedenú povinnosť si neplnil pravidelne od mesiaca XXXXX do mesiaca XXXXX vrátane, čím mu vznikol dlh na výživnom za uvedené obdobie na obidve deti spolu v celkovej výške 6 562,79 Eur,

lebo zanikla trestnosť činu

Odôvodnenie:
Poverený príslušník vtedajšieho Oddelenia skráteného vyšetrovania Petržalka - juh Okresného riaditeľstva PZ v Bratislave V uznesením pod sp. zn. ORP-164/2-OSV-B5-2008 zo dňa 12.05.2008 podľa § 199 ods. 1 Trestného poriadku začal trestné stíhanie a súčasne podľa § 206 ods. 1 Trestného poriadku vzniesol obvinenie XXXXX pre prečin zanedbania povinnej výživy podľa § 207 ods. 1 Trestného zákona na skutkovom základe ako je uvedené vo výroku tohto uznesenia.

	V súčasnosti je predmetné trestné konanie vedené na Obvodnom oddelení Petržalka - juh Okresného riaditeľstva PZ v Bratislave V pod sp. zn. ORP-866/PJ-B5-2013.

	Dňa 31.05.2013 predložil poverený príslušník PZ prokurátorovi vyšetrovací spis spolu s návrhom na zastavenie trestného stíhania podľa § 215 ods. 1 písm. h) Trestného poriadku.
Preskúmaním na vec sa vzťahujúceho spisového materiálu som zistil, že návrh povereného príslušníka PZ na zastavenie trestného stíhania je opodstatnený.

Podľa § 215 ods. 1 písm. h) Trestného poriadku prokurátor zastaví trestné stíhanie, ak zanikla trestnosť činu. 

V zmysle § 86 ods. 1 písm. a) Trestného zákona trestnosť trestného činu zaniká aj vtedy, ak ide o trestný čin zanedbania povinnej výživy podľa § 207, ak trestný čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu.

	Zo spisového materiálu vyplýva, že skutku uvedeného v uznesení o vznesení obvinenia sa dopustil obvinený XXXXX, čo je potvrdené výpoveďou poškodenej XXXXX a ďalšími listinnými dôkazmi založenými v spisovom materiáli, najmä vo výrokovej časti citovaným súdnym rozhodnutím Okresného súdu XXXXX XXXXX.
	
Predmetný skutok bolo v čase vznesenia obvinenia (12.05.2008) nutné právne kvalifikovať ako prečin zanedbania povinnej výživy podľa § 207 ods. 1 Trestného zákona.

Založenými listinnými dôkazmi do spisového materiálu (potvrdenia o hotovostnom vklade na účet poškodenej vedený v Slovenskej sporiteľni, a.s.), ale najmä s poukazom na výpoveď poškodenej XXXXX zo dňa 10.05.2013, je preukázané, že obv. XXXXX jej uhradil celé dlžné výživné za obe deti, nie je jej XXXXX dlžný na výživnom a v súčasnosti jej pravidelne mesačne výživné uhrádza. Zo spisového materiálu rovnako nevyplýva, že by predmetný trestný čin mal trvalo nepriaznivé následky.

S poukazom na vyššie uvedené konštatujem, že boli naplnené podmienky pre použitie ustanovenia účinnej ľútosti podľa § 86 ods. 1 písm. a) Trestného zákona, pretože trestnosť činu zanikla dodatočným splnením vyživovacej povinnosti a čin nemal trvalo nepriaznivé následky.

Vzhľadom na skutkové a právne okolnosti je zrejmé, že vo veci sú splnené zákonné predpoklady na postup podľa § 215 ods. 1 písm. h) Trestného poriadku, a preto som rozhodol tak ako to je uvedené vo výroku tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať do troch dní odo dňa jeho doručenia prostredníctvom Okresnej prokuratúry Bratislava V prokurátorovi Krajskej prokuratúry v Bratislave. Sťažnosť má odkladný účinok.

Mgr. Michal Šúrek
prokurátor